EK:n Jyri Häkämies (vas.) ja SAK:n Lauri Lyly sekä STTK:n Antti Palola. Kuva: Mauri Ratilainen Kuva: Jukka Leinonen

Yhteiskuntasopimusneuvotteluissa on neuvottelutulos olemassa, sanoo SAK:n puheenjohtaja Lauri Lyly.

Yhteiskuntasopimuksen vaikutus kustannuskilpailukykyyn on noin 3,5 prosenttia, sanoo Akavan puheenjohtaja Sture Fjäder.

Lännen Medialle vahvistetaan, että esityksessä yhteiskuntasopimukseksi palkansaajille siirretään kahdella prosenttiyksiköllä sosiaaliturvamaksujen maksuosuuksia työnantajilta.



Työttömyysvakuutusmaksua siirretään palkansaajalle lisää 0,85 prosenttiyksikköä ja työeläkemaksua peräti 1,2 prosenttiyksikköä.



Siirrot alentavat työn yksikkökustannuksia Suomessa erittäin paljon.



Palkansaajilta ne vievät vuodessa kuitenkin useita satoja euroja nettotuloista. Siirrot myös heikentävät merkittävästi suomalaisten palkansaajien ostovoimaa.



Tyva- ja tyel-maksut ovat veroluonteisia, joten ne myös kiristävät verotusta tuntuvasti. Keski- ja hyvätuloisten lompakoissa siirrot tuntuvat erittäin kipeästi verotuksen kiristyessä.

Niin sanottu yhteiskuntasopimus edellyttää vielä maan hallituksen hyväksyntää. Pääministeri Sipilä on perunut työmarkkinatilanteen vuoksi Turun-vierailunsa ja tehnyt Turuntiellä U-käännöksen kohti Helsinkiä.

Hallituksen odotetaan kertovan näkemyksestään maanantaina illalla. Hallitus on aiemmin edellyttänyt 5 prosentin vaikutusta kustannuskilpailukykyyn, mutta aivan viime aikoina äänenpainot ovat lientyneet.